เงินดิจิทัลเกิดยาก!“Google”สั่งแบนโฆษณาคริปโต-ICOทุกประเภท หวั่นสร้างความเสียหายผู้บริโภค
เงินดิจิทัลเกิดยาก! “Google” สั่งแบนโฆษณาคริปโต-ICO ทุกประเภท ป้องกันความเสี่ยงผู้บริโภค
15 มี.ค. 2561

จากกรณีที่เฟซบุ๊ก (Facebook) เว็บไซต์ที่ให้บริการเครือค่ายสังคมออนไลน์ ผ่าน Internet ออกมาประกาศแบนโฆษณาที่เกี่ยวกับสกุลเงินดิจิทัล และการทำ ICO ไปแล้วตั้งแต่เมื่อต้นปี 2561
ล่าสุดเว็บไซต์ Google (www.Google.com) เป็นเว็บไซต์ที่ให้บริการในการค้นหาข้อมูลในโลกของอินเตอร์เน็ตออกมาประกาศแบนโฆษณาที่เกี่ยวกับสกุลเงินดิจิทัลเช่นกัน
โดยคอนเทนต์ที่จะถูกแบนยังรวมถึงคอนเทนต์ที่แนะนำการลงทุน คำแนะนำในการซื้อขาย หรือโฆษณาเกี่ยวกับวอลเล็ต (Wallet) ด้วย สำหรับนโยบายดังกล่าวจะมีผลบังคับใช้ตั้งแต่เดือนมิถุนายน 2561 เป็นต้นไป
 
ทั้งนี้ นายสก็อต สเปนเซอร์ ผู้อำนวยการด้านความยั่งยืนในการโฆษณา กล่าวว่า “เราไม่มีลูกแก้ววิเศษมาทำนายว่า อนาคตเงินคริปโตจะสร้างอิมแพ็กระดับใด แต่ในตอนนี้เราก็เห็นตัวอย่างของผู้บริโภคที่เสียหาย หรือมีความเสี่ยงจะเสียหายจากการทำ ICO เกิดขึ้นแล้ว ซึ่งทำให้เราต้องการส่งคำเตือนไปยังคนเหล่านี้”
โดยการแบนเงินคริปโต และการทำ ICO นั้น อาจสะท้อนได้จากรายงานด้านโฆษณาประจำปีของกูเกิล ที่พบว่ามีการระงับโฆษณาไปมากกว่า 3.2 พันล้านชิ้นในปี 2560 เพิ่มขึ้นจากปี 2559 ที่มีอยู่แค่ 1.7 พันล้านชิ้นมาเกือบสองเท่า
ส่วนหนึ่งที่ต้องทำเช่นนี้ อาจเป็นเพราะรายได้หลักของอัลฟาเบ็ต (Alphabet) บริษัทแม่ของกูเกิลมาจากเงินค่าโฆษณา (84 เปอร์เซ็นต์) ซึ่งการทำให้รายได้ตัวนี้เพิ่มมูลค่า จึงเป็นการทำให้นักโฆษณามั่นใจได้ว่า แพลตฟอร์ม หรือระบบนิเวศของกูเกิลนั้น ปลอดภัยอย่างแท้จริง